
Előterjesztés
Helyzetértékelés Bábolna város fejlettségéről az Egyensúly Intézet Településindex 2026 adatai alapján
Tisztelt Képviselő-testület!
Tisztelt Pénzügyi és Településfejlesztési Bizottság!
Az Egyensúly Intézet 2024-ben alkotta meg a Településindexet, amely 3154 magyar település és 23 fővárosi kerület fejlettségének adatalapú összehasonlítását, valamint a változások nyomon követését teszi lehetővé. Az évente frissített index több mint 360 ezer nyilvánosan hozzáférhető statisztikai adat feldolgozásán alapul. A települések értékelése 53 indikátor alapján történik, amelyek átfogják a gazdasági, társadalmi és infrastrukturális fejlettség kritikus területeit.
Az Egyensúly Intézet elemzése szerint a Településindex 2014 óta lehetőséget biztosít a települések fejlettségi szintjének és az abban bekövetkező változásoknak a vizsgálatára. Az adatok alapján a nagyobb városok között mérséklődtek a fejlettségbeli különbségek, míg a kisebb települések esetében egyre jelentősebb eltérések alakultak ki a kedvezőtlenebb és a kedvezőbb társadalmi-gazdasági helyzetű települések között.
A Településindex módszertanából érdemes kiemelni, hogy az Egyensúly Intézet nem szubjektív vélemények, hanem a KSH és a TeIR (Országos Területfejlesztési és Területrendezési Információs Rendszer) több mint 360 ezer hivatalos adata alapján rangsorolt.

Bábolna lakossága 5000 fő alatti, a módszertani besorolás szerint a kistelepülési kategóriában szerepelünk. A 2887 vizsgált kistelepülésből álló mezőnyben Bábolna a 44. helyen végzett.
Bábolna fejlődését jól mutatja, hogy 2014-hez képest 28 helyet javított a Településindex kistelepülési rangsorában, így 2026-ban a 2887 vizsgált kistelepülés közül a 44. helyen áll. A település indexpontszáma ez idő alatt 3,64 ponttal emelkedett, elérve a 15,02 pontos értéket.
Bábolna tehát a Településindex 2026. évi rangsorában a kistelepülések között kiemelkedő helyezést ért el:
· A 2887 vizsgált kistelepülés közül a 44. helyet foglalja el,
· ezáltal a kistelepülések felső 1,5 százalékába tartozik.

A Településindex prémiumverziójában elérhető adatok alapján az egyes indikátorok alakulása Bábolnáról:
Gazdaság és önkormányzati gazdálkodás
SZJA-alapot képező belföldi jövedelem: A Településindex adatai alapján Bábolnán az egy lakosra jutó, személyi jövedelemadó (SZJA) alapját képező belföldi jövedelem a vizsgált aktuális évben 3 622 065 Ft volt. A rendelkezésre álló adatok szerint ez az érték a 2014. évi értékhez képest 2 340 601 Ft-tal emelkedett, amely mintegy 182,6%-os növekedést jelent. 
Önkormányzat összes költségvetési bevétele: Bábolnán a helyi önkormányzat összes költségvetési bevétele egy főre vetítve 745 ezer forint az aktuális évben, ami a 2014-es bázisévhez képest +498 ezer forintos növekedést jelent.
Iparűzési adó: Bábolnán az egy főre jutó iparűzési adó az aktuális évben 380 ezer forint, ami a 2014-es bázisévhez képest +261 ezer forintos növekedést jelent. Ez a jelentős elmozdulás a helyi vállalkozói szféra erősödését és a település adóerő-képességének, valamint saját működési bevételeinek dinamikus bővülését tükrözi.
Pályázati úton elnyert állami támogatások: A Településindex adatai alapján Bábolna az aktuális évben egy lakosra vetítve 80 619 forint pályázati úton elnyert állami támogatásban részesült. A 2014. évhez képest az egy főre jutó pályázati támogatások összege 74 051 forinttal emelkedett. 
Alapszolgáltatásokon felüli kiadások: A Településindex adatai szerint Bábolna önkormányzata az aktuális évben egy lakosra vetítve 141 ezer forintot fordít az alapszolgáltatásokon felüli kiadásokra. Ezek olyan önkormányzati kiadásokat jelentenek, amelyek az alapvető önkormányzati feladatokon túlmenően szolgálják a település működését, fejlődését és a lakosság életminőségének javítását. A 2014. évhez képest az egy főre jutó összeg 60 ezer forinttal emelkedett.

Társadalom, képzettség és közbiztonság
Felsőfokú végzettség: Bábolnán a felsőfokú végzettséggel rendelkezők aránya az aktuális évben 16%, ami 4 százalékpontos növekedést jelent a 2014-es 12%-os bázisértékhez képest. 
Közbiztonság: Bábolnán a bűncselekmények száma az ezer lakosra vetített 12-ről 3-ra csökkent 2014 óta.

Infrastruktúra, lakás- és ingatlanpiac
Ingatlanárak: A Településindex adatai szerint Bábolnán a lakások átlagos négyzetméterára az aktuális évben 397 ezer forint. Ez azt jelenti, hogy egy lakóingatlan egy négyzetméterének átlagos piaci értéke megközelítőleg 397 ezer forint. A 2014. évhez képest az átlagos négyzetméterár 271 ezer forinttal emelkedett.
Lakásépítési kedv: Bábolna kistelepülés lakásépítési mutatói kifejezetten kedvező alakulást mutatnak: a településen az év folyamán ezer lakásra vetítve 4 új lakás épült, ami a 2014-es bázisévhez képest +4 darabos növekedést jelent.
Ivóvízhálózat: A lakások 93%-a bekapcsolt a közüzemi hálózatba (+1 százalékpontos emelkedés 2014 óta), ami stabil, magas szintű infrastruktúrát igazol. 


A következő időszak egyik legfontosabb célkitűzése, hogy ezt a kedvező pozíciót megőrizzük, és Bábolna további fejlődését elősegítve tovább erősítsük a település helyét a kistelepülések között.
Az Egyensúly Intézet hivatalos, interaktív online adatbázisa az alábbi honlapon érhető el: https://telepulesindex.hu/
Bábolna, 2026.09.16.
dr. Horváth Klára
polgármester
















1. melléklet ……... számú előterjesztéshez – határozati javaslat

Bábolna Város Önkormányzat Képviselő-testületének
……/2026. () sz. határozata
Bábolna Város Önkormányzat Képviselő-testülete
1. Bábolna Város Önkormányzatának Képviselő-testülete az Egyensúly Intézet Településindex 2026 adatai alapján készült, Bábolna város fejlettségi helyzetéről szóló tájékoztatást tudomásul veszi.

